runetrust/blame-folketinget-dk huggingface dataset:
Karen Hækkerup (S), 2008-11-06:
Man må finde ud af, at man bliver nødt til at koble de to ting sammen.
Det kan være udmærket at putte folk i fængsel, det kan være udmærket at give kriminelle en straf.
Men hvis man bare straffer og ikke sørger for at slå ned på årsagerne til, at kriminalitet opstår, vil man bare få nye kriminelle.
Man kan ikke udelukkende straffe sig ud af kriminalitet, der skal også andre værktøjer til, og det troede jeg faktisk at Venstres ordfører godt var klar over.
Tværtimod er man med til at skære ned på ungdomsuddannelser, på det boligsociale område, på den integrationsmæssige indsats og på det sociale område - alt sammen ting, hvorom vi ved, at hvis vi prioriterede dem, var det en rettidig indsats, som ville skabe mindre kriminalitet.
Kim Andersen (V), 2008-11-06:
Hvorfor tog den tidligere SR-regering ikke fat om de her problemer, som denne regering virkelig har kæmpet med, holdt fast i og også fået løst gennem de sidste 7 år?
Hvorfor var det en så slap retspolitik, vi overtog i 2001 - så slap, at det har været så vanskeligt og langvarigt at få rettet op på tingene og givet politiet nogle remedier, så det kan stille noget op over for den form for kriminalitet, som vi møder i gaderne?
Hvad er det, der gør, at fru Karen Hækkerup tror, at en eventuel kommende ny regering baseret på S og R vil kunne fortsætte den nuværende vedholdende, skrappe retspolitik, som virkelig vil bandekriminaliteten, hærværket i gaderne og brandstiftelserne i gaderne til livs?
Med SR's forhistorie, hvordan tror man så virkelig at det vil kunne lade sig gøre fremadrettet?
Karen Hækkerup (S), 2008-11-06:
Men jeg synes, det er lidt omsonst at skulle høre, at man er i tvivl om, hvorvidt en eventuel uenighed mellem Socialdemokraterne og andre partier vil kunne føre til, at der ikke vil kunne blive ført en ordentlig politik.
Hvis man kigger på resultatet i dag, må man bare sige, at hvis der er nogen, der skændes lige for tiden, når det drejer sig om retspolitikken, må det da være Venstre, De Konservative og Dansk Folkeparti.
Når der engang kommer en ny regering, og det kommer der heldigvis snart, vil den fremlægge et troværdigt alternativ til den nuværende politik et alternativ, som vil sikre, at der bliver færre ofre og bliver en større grad af tryghed for de almindelige borgere, for det er dem, vi kerer os om.
Kim Andersen (V), 2008-11-06:
Den socialdemokratiske ordfører vil meget gerne fremstå som handlekraftig, skarp og hårdtslående i retspolitikken.
Samtidig vil den socialdemokratiske ordfører rigtig gerne fremstå som virkelig opposition til VK-regeringen og den virkelig vedholdende, konsekvente retspolitik, som VK-regeringen har gennemført.
Der tales i det hele taget meget om opposition til den nuværende regering.
Den ene uge er det, som om SF og Socialdemokratiet er sammen, næste uge står Socialdemokraterne for sig selv med De Radikale på den ene side og SF på den anden side, og i denne uge ser det så ud, som om det skal tage sig ud, som om der er en vis forbrødring i oppositionen, så der er en opposition, der består af både Socialdemokratiet, SF og søreme også Det Radikale Venstre.
Nu er det jo sådan, at fru Karen Hækkerups parti har lidt erfaring i at være i et tæt samarbejde og også i regering med Det Radikale Venstre, også om retspolitikken.
Derfor vil jeg bare helt stilfærdigt spørge fru Karen Hækkerup - det er faktisk lidt af et samvittighedsspørgsmål: Tror fru Karen Hækkerup, at hendes nuværende retorik og ønske om virkelig at være effektiv, vedholdende og stram i retspolitikken og sanktionere lovovertrædelser har nogen som helst form for gang på jorden i et samarbejde med Det Radikale Venstre?
Karen Hækkerup (S), 2008-11-06:
Inden man får svunget sig for højt op og kritiserer kommunerne for ikke at gøre det godt nok, skal man tænke på, hvem der har ansvaret for, at kommunerne har de rammer, de har.
Det har regeringen i forening med Dansk Folkeparti, som har ført blokpolitik igennem de sidste 7 år, og som har lagt de økonomiske rammer for, hvad kommunerne kan.
Det er jo ikke for sjov, at man i kommuner sidder og laver handleplaner for, hvordan man kan hjemtage børn, der er blevet anbragt uden for hjemmet - børn, som godt nok er blevet fjernet, fordi de havde det forfærdeligt derhjemme, men som alligevel skal tages hjem, fordi der mangler penge i kassen.
Det problem er ikke et problem, man kan adressere til Socialdemokraterne, fordi der tilfældigvis sidder en socialdemokratisk borgmester.
Det er et problem, der falder tilbage på regeringen og regeringens støtteparti, som hele tiden prioriterer skattelettelser frem for velfærd, frem for at kommunerne har mulighed for at bruge de værktøjer, der skal til for at hjælpe udsatte børn.
Sådan er det bare, og man kan sige, at dem, der i anden række kommer til at betale prisen, når man snakker om kriminalitet, er dem, der siden hen bliver ofre for nogle af de her børns forbrydelser, fordi de børn er blevet svigtet i den tidlige indsats.
Sådan er det bare.
Peter Skaarup (DF), 2008-11-06:
Vi taler om, at man skal kunne straffe børn, der er fuldstændig uden for pædagogisk rækkevidde, komme med nogle sanktioner som f.eks. samfundstjeneste, hvor de unge bliver sat til at vaske politiets biler eller lignende, når nu forældrene ikke kan magte opgaven.
Men jeg vil dog sige, at jeg synes, at de initiativer, som fru Karen Hækkerup foreslår, er positive - altså en større indsats over for unge i en tidlig alder og mere justits og konsekvens over for forældrene.
Vi har jo nu en situation, hvor de utilpassede unge, der brænder biler af, og som ikke opfører sig ordentligt, først og fremmest bor i de store byer - København, Århus, Aalborg og Odense.
Det er der, balladen er i store træk, og der er det undtagen i Odense socialdemokratiske borgmestre, der sidder på magten.
I Århus og København er det socialdemokratiske borgmestre, der i dag har den her kommunale opgave, men ikke får gjort arbejdet.
Så kunne fru Karen Hækkerup ikke forklare sine partikolleger, at de altså ikke gør arbejdet godt nok?
Og kunne fru Karen Hækkerup så ikke overveje, om det alligevel var en idé at give mulighed for sanktioner ved at sænke den kriminelle lavalder i form af f.eks. samfundstjeneste?
Men det er narko og hash, der er flest penge i, og derfor er det selvfølgelig der, de pågældende bander gør den største indsats, fordi det er der, de kan få penge i kassen til deres aktiviteter.
Det er der, de kan skaffe sig midler til at kunne leve i sus og dus og dermed tiltrække unge mennesker, fordi det jo er interessant at komme ind i sådan et miljø, hvor man har store, flotte biler og har alle muligheder for at kunne fortsætte den kriminelle løbebane.
Så det er der, vi skal sætte ind, men det skal vi da så sandelig også på de andre områder.
Man må bare sige, at banderne altså til en vis grad har fravalgt nogle af de ting, som fru Line Barfod nævner, for narkohandel er det vigtigste; det er det mest indbringende.
Men er de involveret i det andet, skal vi også gribe ind dér.
Vi skal ikke vænne os til, at der er skyderier i vores gader.
Vi skal netop fastholde den indsats, der er nu, og så lægge noget oveni, og det er jo det, vi sidder og forhandler om.
Og der må jeg så gentage det, vi nogle gange er nødt til at sige i Folketingssalen, nemlig at det jo ikke nytter noget at stemme imod der og være imod i det hele taget.
Der er det altså vigtigt, at de, der har mulighed for at påvirke tingene, blander sig, og det er det, Dansk Folkeparti gør.
Morten Østergaard (RV), 2008-11-06:
Fælles for langt de fleste af de ting, som hr. Peter Skaarup her nævnte, og som ikke havde noget med det, jeg spurgte om, at gøre, er jo, at ingen af delene optræder i det forslag til vedtagelse, som man støtter.
Det er derfor, at det lidt får karakter af det her med, at man jo er hurtig på aftrækkeren, når der skal fyres ideer af udadtil, men når det så kommer til stykket og vi er her i Folketingssalen og behandler en sag, jamen så falder man lidt ned igen, from som et lam, og så er det nok egentlig meget godt - og vi tager redegørelsen til efterretning.
Det, jeg er optaget af, er ikke at få politifolk til at forske, for der tror jeg måske, at vi er enige om, at der er behov for, at politiet tager sig af den aktuelle kriminalitet.
Det, der er behov for, er jo det krav, som vi egentlig var fælles om at rejse i maj, og det er jo det her krav om, at der kommer forskning i bandekriminalitet for netop at finde ud af, hvordan vi undgår, at de unge mennesker kommer ind i banderne; hvordan vi undgår, at de dermed bliver en opgave for politiet.
Det vil formentlig også være fornuftigt en lang række andre steder, al den stund at formålet jo netop er, at det her ikke skal blive en opgave for politiet.
Jeg vil bare for det første bede hr. Peter Skaarup om at erkende, at der ikke står to ord om det i det forslag til vedtagelse, der er her.
Og for det andet vil jeg bede hr. Skaarup bekræfte, at vi altså der har et fælles ønske om, at der skaffes forskningsmidler til den indsats.
Og det skal ikke være politifolk, der skal forske i det, men selvfølgelig videnskabsfolk.
Peter Skaarup (DF), 2008-11-06:
Der er jo sket det i forhold til videnindsamling og forskning i bandekriminalitet, at vi fra Dansk Folkepartis side har rejst det spørgsmål i forbindelse med forhandlingerne om politiets forhold i øjeblikket.
Vi ønsker jo bandeenheder rundtomkring i politikredsene, og det håber vi vi kan få andre partier med på, herunder Det Radikale Venstre, som er med i forhandlingerne.
Men vi har også nævnt i forbindelse med diskussionen om indsatsen mod bander, at det er vigtigt, at man på Politiskolen har kræfter, der ved meget om de her ting.
Om nødvendigt må man jo have den slags specialister fra udlandet, USA, hvor man har kendt til bandeoptøjer og organiseret kriminalitet i de store byer gennem rigtig mange år.
Vi har også rejst spørgsmålet om videnindsamling, så vi bliver klogere på, hvordan det egentlig er, de her bander opstår.
Noget af det ved vi i forvejen, fordi vi ved, at det, at man har haft en kriminel lavalder, der har været for høj, har gjort, at der i lang tid har været en rekruttering til banderne, der ikke er hensigtsmæssig.
Derfor håber jeg sådan set, at vi senere i dag, hvis vi kan blive enige om de her initiativer, kan præsentere præcis noget af det, som også hr. Morten Østergaard ønsker sig.
Morten Østergaard (RV), 2008-11-06:
Jeg vil gerne anerkende, at hr. Peter Skaarup jo har nogle konkrete bud på, hvad der kan gøres.
Det er ikke dem alle sammen, vi sådan set er enige i.
Vi kan jo tage det her med det europæiske grænsesamarbejde inden for Schengen, hvor vi jo gerne ser mere politisamarbejde, fordi den organiserede kriminalitet meget typisk er noget, der går hen over grænser.
Også før man lavede Schengen, var der jo altså narko og hash i Danmark, og det er jo ikke noget, der bliver dyrket her i Danmark, det kommer andre steder fra, og derfor kan man sige, at lige præcis den løsning måske ikke er sådan rigtig velanbragt.
Men vi vil gerne styrke det europæiske politisamarbejde.
Vi ved, at Dansk Folkepartis synes, at så længe det starter med noget med europæisk, er det formentlig dårligt.
Men jeg synes, at vi alligevel skal prøve at se, om vi kan komme lidt videre.
Hr. Peter Skaarup har tidligere været inde på, at vi er nødt til at forske noget mere i, hvordan vi - og der citerer jeg fra Berlingske Tidende den 6. maj 2008 - »kortslutter rekrutteringen«.
Det er selvfølgelig meget svært at udforske, siger hr. Peter Skaarup, og derfor er vi også nødt til at sætte midler af til det.
Og der vil jeg bare spørge hr. Peter Skaarup, om vi ikke i det mindste kan få en erkendelse af, at der ikke er to ord om det i regeringens og Dansk Folkepartis forslag til vedtagelse, men at der altså til gengæld er det i det forslag til vedtagelse, som vi er med til at fremsætte.
Peter Skaarup (DF), 2008-11-06:
Vi skal gøre begge dele, og problemet gennem årene har været, at de sanktioner, der har været mulighed for - det kan være tvangsfjernelse, det kan være sanktioner, der også handler om samfundstjeneste, ud og vaske politiets biler, noget rigtig træls arbejde, som kan få den unge kriminelle til at tænke sig om en ekstra gang, også hvis vedkommende er under den kriminelle lavalder - har manglet.
Man har ikke kunnet vise noget konsekvent over for unge og deres forældre.
Det er derfor, jeg synes, at SF stærkt skal genoverveje sin holdning til den kriminelle lavalder, for i dag er der nogle unge mennesker, der er lige så kriminelle, når de er 14½ år, som når de er 15½ år, og som i dag slipper fri, fordi vi er så flinke i vores samfund og siger, at det jo nok går, og at den kriminelle lavalder jo er 15 år.
Det spilles der på i de her lillebrorbander, som der er tale om, og det er jo fødekæden til de større bander, til den bandekriminalitet, vi ser i øjeblikket.
Så sæt ind i tide, ikke kun med sociale initiativer, men også med en sænkelse af den kriminelle lavalder.
Karina Lorentzen (SF), 2008-11-06:
Når nu hr. Peter Skaarup tager sagen fra Aalborg op, mener hr. Peter Skaarup så ikke også netop, at der har været så mange svigt i den sag, at det viser, at der ikke er blevet gjort nok i tide, og at det indikerer, at vi ikke har brug for en lavere kriminel lavalder, men at vi har brug for, at der bliver gjort noget i tide, og der mangler en helhedsplan?
Er hr. Peter Skaarup ikke enig i, at vi skal gribe ind over for årsagerne til kriminalitet snarere end at bekæmpe kriminaliteten med bandepoliti og udvisning osv.?
Skal vi ikke gøre noget mod årsagerne til kriminalitet og sørge for, at vi får gjort noget, inden noget bliver til kriminalitet?
Peter Skaarup (DF), 2008-11-06:
Jamen der er brug for flere tiltag, helt klart.
Noget af det, som vi er meget optaget af, er, at man i tide får grebet ind over for nogle, der ser ud til at ville eller kan være på vej til at begå kriminalitet.
Der er det helt klart, at man skal tage nye redskaber i brug.
Set med vores øjne skal man i tide fortælle forældrene, at den ser ud til at være gal.
Vi havde en rigtig grim sag oppe i Aalborg i forbindelse med stadiondrabet, hvor den unge på et meget tidligt tidspunkt var ude på et galt spor, men hvor Aalborg Kommune - hvor der i øvrigt er en socialdemokratisk borgmester - ikke fik gjort det, der skulle til, i tide.
Man lod tiden gå og håbede på, at man kunne undgå en tvangsfjernelse, og man fik det aldrig gjort, med det resultat at den pågældende unge begik kriminalitet og mere kriminalitet og rigtig alvorlig kriminalitet, og så endte det galt.
Det er der, vi skal sætte ind, og jeg tror ikke, at det bare er Dansk Folkeparti, der mener det; det tror jeg er en generel opfattelse i Folketinget.
Spørgsmålet er bare: Hvornår sker der noget?
Nej, vi siger ikke: Mere af det samme.
Jeg ved ikke, hvor fru Line Barfod har den opfattelse fra.
Det, vi siger, er, at man selvfølgelig er nødt til at sikre, at politiet er på gaden for at give tryghed i den nuværende situation.
Men derudover siger vi så tre ting - og det var det, jeg forsøgte at komme ind på i min ordførertale, og jeg vil gerne gentage det her.
Der skal være særlige bandeenheder, som har det formål at få de bander revet op med rode, også når krigen er forbi, for det er jo vigtigt, at vi ikke bare om nogle måneder, hvor tingene forhåbentlig er lidt mere i ro, så siger: Nå, men det var godt, nu holder de fred.
Og så har de i øvrigt delt markederne mellem sig, og så skulle vi være tilfredse med det.
Nej, det skal vi ikke.
Vi skal netop etablere de her bandeenheder for at få banderne revet op med rode og få dem stoppet.
Det er vores mål.
Så skal vi også udvise kriminelle.
Det har vi forsømt at gøre, bl.a. takket være Enhedslisten og den SR-regering, som tillod en stor indvandring uden at gennemtænke konsekvenserne af den.
Det er tre konkrete nye initiativer, som det kunne være godt, hvis Enhedslisten ville støtte.
Men det har jeg ikke hørt at de gør, tværtimod.
Line Barfod (EL), 2008-11-06:
Så vidt jeg hørte hr. Peter Skaarups ordførertale og også det, der bliver sagt nu, mener hr. Peter Skaarup åbenbart, at vi bare skal fortsætte ad det spor, som man nu har forsøgt i 7 år, at der bare skal være mere af det samme, som altså har resulteret i, at der bliver skudt i gaderne, som har resulteret i, at vi ser langt alvorligere kriminalitet, end vi har set tidligere, og som resulterer i, at mange af de ressourcestærke borgere rundtom i byen, som har været vant til at håndtere masser af forskellige problemer, og som også har klaret sig i forhold til nogle af de opgør, vi har set tidligere osv., siger, at nu er det nok, nu kan de simpelt hen ikke holde til det længere.
Men der synes Dansk Folkeparti altså at vi bare skal fortsætte med mere af det samme.
Kunne man ikke overveje at begynde at se på, at der altså skal noget andet til?
Vi bliver nødt til at have en mere bred vifte af tiltag, og vi bliver nødt til at inddrage andre end politiet i at bekæmpe den organiserede kriminalitet.
Karen Hækkerup (S), 2008-11-06:
Socialdemokraterne har den holdning, at begår mindreårige kriminalitet, er det en social begivenhed og skal betragtes som sådan.
Hvis et barn, som er mindreårig, en 12-årig eller en 13-årig, begår noget kriminelt, skal de sociale myndigheder sætte noget i værk.
Så skal der laves en plan for, om det her barn skal bo hjemme hos sine forældre, om vi kan støtte med en mentorordning, eller om vi kan gøre noget som helst andet.
Jeg vil sige til hr. Peter Skaarup, at vi ikke skal sætte børn i fængsel, men at vi skal sørge for at give dem en fremtid uden kriminalitet.
Der er ikke nogen børn i det her land, der bliver født til at indgå i kriminelle bander eller netværk, men der er børn, der bliver født af forældre, der ikke magter at passe på dem, og som derfor udvikler sig skævt.
Den udvikling kan man ganske ofte se meget, meget tidligt.
Men svaret er ikke at sætte børn i fængsel.
Svaret er at sørge for at give de børn en opvækst, der gør, at de ikke havner i kriminalitet.
Karina Lorentzen (SF), 2008-11-06:
Men jeg kunne godt tænke mig at vide, hvilke konkrete tiltag hr. Peter Skaarup foreslår for at begrænse tilgangen til banderne.
Jeg synes, det kunne være interessant, hvis ordføreren kunne lufte lidt af det.
Peter Skaarup (DF), 2008-11-06:
Jeg kan forstå på fru Karen Hækkerup, at man ikke vil snakke fortid.
Man vil ikke tale om, at Socialdemokraterne og De Radikale, da de sad i regering, desværre var i en situation, hvor de lukkede et meget stort kontingent indvandrere og flygtninge ind i Danmark, som i dag er vokset op og indgår i de her bander og er aktive deltagere i de skyderier, vi ser i øjeblikket.
Det vil man ikke tale om.
Så lader jeg være med at tale mere om det.
Når man taler om at gribe ind i tide, om, at man gerne vil tvangsfjerne, og om, at man vil gøre nogle sociale tiltag på et tidligt tidspunkt, så er vi enige i Dansk Folkeparti.
Men det, jeg så er usikker på, er, hvor Socialdemokraterne står, altså om de er klar over, at et af problemerne med de ungdomsbander, vi taler om her, er, at nogle er under den kriminelle lavalder og spiller på at være under den kriminelle lavalder.
Så mit spørgsmål til fru Karen Hækkerup går på: Vil fru Karen Hækkerup være med til at kortslutte den kriminelle løbebane på et tidligt tidspunkt, så vi får nogle mere ordentlige unge mennesker ud af det, ved at sænke den kriminelle lavalder, så vi bliver fri for, at man spekulerer i, at man er 14 år og ikke kan straffes?
Line Barfod (EL), 2008-11-06:
Jeg er fuldstændig enig i, at skyderierne skal høre op.
Det tror jeg også man er i fuld gang med at arbejde på i øjeblikket, men så kommer de jo bare igen.
Det, man kan se, er, at regeringens politik fuldstændig har slået fejl.
Den indsats, man har gjort igennem 7 år, har bare ført til, at problemerne er blevet større og større.
Jeg kan forstå, at fru Karen Hækkerup siger, det er fint, at politiet kommer med en handlingsplan.
Det, vi andre har sagt, er, at det ikke er nok med mere politi.
Det er nødvendigt med en bred vifte af tiltag, en bred national handlingsplan.
Ligesom vi i den nationale handlingsplan mod menneskehandel inddrager mange forskellige elementer, bliver vi også nødt til, når vi ser på den samlede organiserede kriminalitet, at have mange elementer.
Vil Socialdemokraterne slet ikke være med til at se på, at der faktisk skal meget til, og at vi er nødt til at sige, at det her er noget, vi i fællesskab skal ud og sige at vi ikke vil finde os i?
Vi kan ikke kun overlade det til politiet.
Karen Hækkerup (S), 2008-11-06:
Jeg vil sige, at Socialdemokraterne tidligere har haft indkaldt justitsministeren til samråd om bandekriminalitet.
Vi ved, at rigspolitiet nu er på vej med endnu en redegørelse for, hvad der er sket med den organiserede kriminalitet, og at der dér også vil ligge nogle spor fremadrettet.
Der er nedsat en ungdomskommission, og selv om vi rigtig tydeligt og rigtig højt har kritiseret, at den er blevet nedsat for sent, så er den nu nedsat, og den kommer også med nogle ideer til det her.
Jeg vil gerne kritisere regeringen utrolig meget for ikke at have gjort nok, og jeg mener egentlig ikke, at det kan siges anderledes, end at den politik, man har ført, har spillet fallit.
Vi har mere vold, grov vold blandt de helt unge.
Vi har flere våben.
I nat blev en 16-årig dreng taget med et skarpladt våben på Nørrebro.
Hvordan er vi kommet derud, at børn går rundt med skarpladte pistoler?
Det bliver vi nødt til at blive klogere på.
Men samtidig vil jeg også gerne sige, at vi har bakket op om de initiativer, der har været, for at give politiet øgede beføjelser for at bekæmpe narkokriminaliteten, for at bekæmpe den organiserede kriminalitet.
Vi bliver nødt til at se det her som to ting: Punkt 1, skyderierne skal stoppes, og punkt 2, tilgangen til kriminelle bander skal også bremses.
Men det er to forskellige ting.
Skyderier skal høre op, og den forebyggende indsats skal styrkes.
Line Barfod (EL), 2008-11-06:
Jeg må indrømme, at jeg synes, det er forvirrende at høre fru Karen Hækkerups tale.
På den ene side tordner fru Karen Hækkerup mod regeringen og kalder det en katastrofe, og på den ene side står fru Karen Hækkerup så sammen med regeringen om at sige, at det går rigtig godt.
Det synes jeg er højst besynderligt.
Men jeg vil gerne høre, når nu der bliver sagt, at man også gerne vil gå ind for forebyggende tiltag, om fru Karen Hækkerup så sammen med os andre vil være med til at arbejde for, at vi skal have en national handlingsplan, og at det er nødvendigt at inddrage flere, og om man også fra Socialdemokraternes side mener, at det faktisk ikke går særlig godt, og at vi derfor skal have en bredspektret indsats, som vi andre har foreslået i vores forslag til vedtagelse.
Simon Emil Ammitzbøll (UFG), 2008-11-06:
Nu står der selvfølgelig ikke noget i Folketingets forretningsorden om, at der er pligt til at svare på de spørgsmål, som bliver stillet, men alligevel.
Det, som hr. Kim Andersen kalder sludder og vrøvl, var Venstres linje for 3½ år siden, og jeg har noteret mig, at man er gået fra sludder og vrøvl til noget nyt.
Så vil jeg bare oplyse hr. Kim Andersen om, at de fleste telefonsamtaler foregår mellem mere end én person, og derfor er der også andre, der bliver aflyttet.
Det var sådan set det, mit spørgsmål gik på, men nuvel.
Det er jo noget, man plejer at nævne i de forslag til vedtagelse, der er fremsat i de debatter om kriminalitet, vi har haft gennem årene, og derfor vil jeg bare høre: Ud over de pæne ord, der står til sidst, hvilke konkrete forslag forestiller man sig med hensyn til forebyggelse, og hvor mange penge har man tænkt sig at afsætte til det?